筆架山
作者：白玉蟾
朝代：宋

paragraphs: 吾是瑶臺翰墨仙，操觚弄槧玉皇前。
翻雲爲墨海爲硯，一片寒空如雪牋。
兔豪象管用不得，倒蘸崑崙醉鈎畫。
當年染罷八角芒，金闕上章求放逸。
三峯坐斷江南天，臨汝城頭蒼蒼然。
狀如筆架翠起伏，與吾閣筆齁齁眠。
山靈驚呼猿鳥亂，清魂復被風吹散。
起來叫問山前人，幾度松枯白石爛。